{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":7,"n_cols":6,"rows_kept":7,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje s javnošću za Nacrt prijedloga programa potpore za sufinanciranje rada uzgojnih udruženja u području stočarstva"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Udruga uzgajivača slavonsko srijemskog podolskog goveda","PROGRAM POTPORE ZA SUFINANCIRANJE RADA UZGOJNIH UDRUŽENJA U PODRUČJU STOČARSTVA","Program potpore uzgojnim udruženjima prije svega se fokusira na uzgojni rad u komercijalnim pasminama, što je razumljivo. Međutim udruge izvornih i zaštićenih pasmina (osim nekoliko kod kojih je populacija relativno visoka) susreću se s drugom vrstom problema u svom institucionalnom razvoju a i u programskom djelovanju.  Udruga uzgajivača slavonsko-srijemskog podolskog goveda (UUSSP) je nacionalna udruga koja pokriva sve uzgajivače u svim županijama RH ali gotovo je sigurno da u ovom natječaju neće moći sudjelovati – ne samo radi nemogućnosti osiguranja iznosa sufinanciranja nego i zato jer je lista prihvatljivih troškova napravljena tako da ne pokriva ono što je toj udruzi potrebno. U kritično ugroženoj pasmini čijih uzgajivača ima od 30-40 u cijeloj RH prioriteti su sasvim drugačiji I smatramo da bi kritično ugrožene populacije trebale biti izuzete iz ovog tipa sufinanciranja. Organizacijsko i strukturno uređenje ne može se poboljšati ako su neprihvatljivi troškovi npr održavanje godišnje skupštine, troškovi transporta životinja, pokrivanje troškova osoba koje rade na očuvanju te organizacijske strukture putem ugovora o djelu (rad s uzgajivačima, izdavanje potvrdnica, praćenje zakonodavstva). Zapošljavanje osobe na puno radno vrijeme u takvim udrugama na vođenju matičnih knjiga nema smisla i nije racionalno.  Nadalje – nema prihvatljivih troškova vezanih za izradu programa i projekata gospodarskog korištenja izvornih i zaštićenih pasmina, izradu ili sufinanciranje projekata iz fondova EU, izrade akcijskih planova za slučaje katastrofa, usmjeravanje istraživanja na razvoju učinkovitosti in situ modela zaštite isl. Većina toga navedena je kao smjernice programa zaštite u Nacionalnom programu očuvanja izvornih i zaštićenih pasmina domaćih životinja u Republici Hrvatskoj."]
[2,"Željko Vrščak ","PROGRAM POTPORE ZA SUFINANCIRANJE RADA UZGOJNIH UDRUŽENJA U PODRUČJU STOČARSTVA","Kao predsjednik Konjogojske udruge Vrbovec koja je članica Središnjeg saveza uzgajivača hrvatskog hladnokrvnjaka  i jedina smo udruga u Zagrebačkoj županiji koja se bavi uzgojem baš te autohtone pasmine konja želim iskazati svoje negodovanje prema rasporedu dodjele sredstava samom Savezu. Naime, Savez samostalno obavlja kompletnu brigu o samoj našoj autohtonoj pasmini na području cijele RH , od vođenja matičih knjiga do označavanja samih životinja i samim time mi kao uzgajivači smo zakinuti u odnosu na uzgajivače koji se bave nekim drugim pasminama . Uzgajivači koji svoje životinje označavaju, prodaju ili rade bilo kakve ostale manipulacije preko HAPIH a su oslobođeni plaćanja tih istih. Mi kao članovi Saveza koji odlično odrađuje svoj posao i vodi brigu o našoj autohtonoj pasmini nažalost moramo plaćati za sve te usluge koje odrađuju za nas jer im se prema programu potpore isplaćuje isti iznos kao i udruženjima kojima sve te poslove odrađuje HAPIH. Uz to sve kao član odbora Saveza isto tako znam da se Savez sam finacira troškovima prijevoza do svih uzgajivača na područuje cijele RH ."]
[3,"Središnji savez uzgajivača konja hrvatski posavac","PROGRAM POTPORE ZA SUFINANCIRANJE RADA UZGOJNIH UDRUŽENJA U PODRUČJU STOČARSTVA","Središnji savez uzgajivača konja hrvatski posavac  (SSHP)\nOsvrt na nacrt programa potpore za sufinanciranje rada uzgojnih udruženja u području stočarstva (razdoblje 2019.-2020.)\n\nSSHP je samostalna uzgojna organizacija koja djeluje na području cijele Republike Hrvatske od 1994. godine na poslovima provedbe uzgojnog programa, identifikacije i označavanja pasmine konja hrvatski posavac. Pravovremeno usklađeni sa važećim Zakonima RH i EU, za koje nam je Ministarstvo poljoprivrede izdalo Rješenje kojim se daje suglasnost Središnjem savezu uzgajivača konja hrvatski posavac za bavljanje uzgojem uzgojno valjanih konja pasmine hrvatski posavac na razdoblje od deset (10) godina, nismo imali značajnih promjena u načinu rada obzirom da dugi niz godina samostalno provodimo uzgojni program, posjedujemo uzgojne dokumente i imamo zaposleno kvalificirano osoblje. \n\n„Program potpore uzgojnim udruženjima u stočarstvu Republike Hrvatske“ smatramo odličnim financijskim rješenjem za pomoć uzgojnim udruženjima (udruge i savezi udruga) koje bi moglo biti dobra osnova za rad ukoliko bi se razdoblje trajanja tog Programa produžilo na 5 godina. Definiranjem kriterija dodjele sredstava i produženjem roka trajanja Programa osigurala bi se financijska sigurnost uzgojnih udruženja. \nPrihvatljivi troškovi i kriteriji za dodjelu sredstava za sufinanciranje rada uzgojnih udruženja\nSmatramo da ukupan iznos Programa potpore za sufinanciranje u iznosu od 2.000.000,00 kn nije dostatan ukoliko se sredstva želi pravedno raspodijeliti među savezima udruga i udrugama obzirom na njihov broj. \nŠto se tiče kriterija za dodjelu sredstava smatramo da treba uvesti promjene. Predviđeni maksimalan iznos sredstava  od 220.000,00 kn za saveze udruga nije dostatan SSHP-u ni za pola godišnjih plaća djelatnika, što prema ovim kriterijima iznosi oko 180.000,00 kn. Ukoliko se u cijelosti prihvati naputak bivšeg ministra poljoprivrede o ukidanju naplate troškova usluga i označavanja uzgajivačima opstojnost Saveza je upitna. \n\nPrijedlozi izmjena kriterija za dodjelu sredstava: \nGlavni kriterij (po ustrojbenom obliku prema Ispisu iz registra udruga RH):\n- savez udruga: 100.000,00 kn\nDodatni kriteriji za savez udruga:\n1.Geografska rasprostranjenost populacije domaćih životinja obuhvaćena programom:\n- konkretan broj županija u kojima su grla rasprostranjena x 2.000,00 kn\n\n2.broj zaposlenika angažiranih na poslovima provedbe uzgojnih programa: \n- 25.000,00 kn po zaposleniku \nU slučaju Saveza bi to predstavljalo oko pola godišnje plaće po zaposleniku. SSHP trenutno ima četiri (4) djelatnika koji samostalno rade na poslovima provedbe uzgojnog programa i matičnih knjiga, bez angažmana „treće strane“ čiji djelatnici su na proračunu RH.\n3.veličina populacije domaćih životinja na koju se implicira provedba uzgojnog programa izražena u broju uvjetnih grla (UG):\n- navedene podjele smatramo korektnima ako se radi o uzgoju ostalih vrsta i pasmina životinja koje se uzgajaju u komercijalnoj proizvodnji, ali kod nas se radi o jedinoj hrvatskoj autohtonoj pasmini konja koja ne može biti vrednovana po istim kriterijima kao komercijalne vrste i pasmine stoga tražimo iznos od 40.000,00 kn.\n                                                                                                                                                       \nSSHP"]
[4,"Središnji savez udruga uzgajivača hrvatskog hladnokrvnjaka","PROGRAM POTPORE ZA SUFINANCIRANJE RADA UZGOJNIH UDRUŽENJA U PODRUČJU STOČARSTVA","Osvrt na nacrt programa potpore za sufinanciranje rada uzgojnih udruženja u području stočarstva (razdoblje 2019.-2020.)\n\nSSUUHH je najveće priznato samostalno uzgojno udruženje koje djeluje na području cijele RH već više od 15 godina na poslovima provedbe uzgojnog programa, identifikacije i označavanja pasmine konja hrvatski hladnokrvnjak. Kao krovno udruženje postigli smo potpunu samostalnost u provedbi uzgojnog programa i zastupanju svojih članova uzgajivača puno ranije nego što je počelo pripremno razdoblje za ulazak u članstvo Europske unije. Po ulasku u Europsku uniju prihvatili smo njene pravne stečevine, ali nismo imali značajnih promjena u poslovanju kao ni u vođenju uzgojnog programa obzirom da smo dugi niz godina samostalno udruženje.\n„Program potpore uzgojnim udruženjima u stočarstvu Republike Hrvatske“ smatramo odličnim financijskim rješenjem za pomoć uzgojnim udruženjima (udruge i savezi udruga) koje bi moglo biti dobra osnova za rad ukoliko bi se razdoblje trajanja tog Programa produžilo na 5 godina. Definiranjem kriterija dodjele sredstava i produženjem roka trajanja Programa osigurala bi se financijska sigurnost uzgojnih udruženja. I samo Ministarstvo poljoprivrede je izdalo Rješenje o priznavanju SSUUHH kao uzgojnog udruženja za bavljenje uzgojem domaćih životinja s namjerom stvaranja uzgojno valjanih konja pasmine HH na desetogodišnja razdoblje. \nPrihvatljivi troškovi i kriteriji za dodjelu sredstava za sufinanciranje rada uzgojnih udruženja\nSmatramo da je ukupan iznos Programa od 2.000.000,00 kn premali ukoliko se novac želi pravedno raspodijeliti među savezima udruga i udrugama obzirom na njihov broj. Slažemo se sa prihvatljivim troškovima  koji se financiraju iz Programa ali bi se u točki a) Administrativni troškovi uvođenja i vođenja matičnih knjiga pod nabavom uredskog materijala i opreme trebao uvrstiti i trošak za kupnju novog automobila koji je neophodan za bilo kakve poslove uzgojnog udruženja bilo da se radi o provođenju uzgojnog programa, edukaciji i informiranju uzgajivača ili sudjelovanju na skupovima.\nŠto se tiče kriterija za dodjelu sredstava smatramo da treba uvesti promjene. Maksimalan iznos od 220.000,00 kn za saveze udruga nije dostatan SSUUHH ni za pola godišnje plaće djelatnicima, a prema izračunu po navedenim kriterijima za dodjelu trebali bi dobiti između 180.000 i 192.000,00 kn. Ukoliko se u cijelosti prihvati naputak bivšeg ministra poljoprivrede o ukidanju naplate troškova usluga i označavanja uzgajivačima opstojnost Saveza je upitna.   \nPrijedlozi izmjena kriterija za dodjelu sredstava: \nGlavni kriterij (po ustrojbenom obliku prema Ispisu iz registra udruga RH):\n- savez udruga: 100.000,00 kn\nDodatni kriteriji za savez udruga:\n1.Geografska rasprostranjenost populacije domaćih životinja obuhvaćena programom:\n- konkretan broj županija u kojima su grla rasprostranjena x 2.000,00 kn\n2.broj zaposlenika angažiranih na poslovima provedbe uzgojnih programa: \n- 25.000,00 kn po zaposleniku \nU slučaju Saveza bi to predstavljalo oko pola godišnje plaće po zaposleniku. SSUUHH trenutno ima 5 zaposlenih djelatnika koji samostalno rade na poslovima provedbe uzgojnog programa i matičnih knjiga, bez angažmana „treće strane“ čiji djelatnici su na proračunu RH.\n3.veličina populacije domaćih životinja na koju se implicira provedba uzgojnog programa izražena u broju uvjetnih grla (UG):\n-navedene podjele smatramo korektnima ako se radi o uzgoju ostalih vrsta i pasmina životinja koje se uzgajaju u komercijalnoj proizvodnji, ali kod nas se radi o izvornoj i zaštićenoj pasmini konja koji ne mogu biti vrednovani po istim kriterijima kao komercijalne vrste i pasmine stoga tražimo iznos od 40.000,00 kn.\n                                                                                                                                                        SSUUHH"]